題無訟堂屏上袁安卧雪圖
作者：楊萬里
朝代：宋

paragraphs: 雲窗避三伏，竹床橫一丈。
退食急袒跣，病身聊偃仰。
有夢元無夢，似想亦非想。
滿堂變冥晦，寒陰起森爽。
門外日如焚，屏間雪如掌。
蕭然聳毛髮，皎若照襟幌。
拔地排瑶松，倚天立銀嶂。
遥見幽人廬，茅棟壓欲響。
有客叩柴門，高軒隘村巷。
剝啄久不聞，徙倚覺深悵。
幽人寐政熟，何知有令長。
誰作卧雪圖，我得洗炎瘴。